
	агенција за лиценцирање стечајних управника


	

	


11000 Београд

Теразије бр. 23

Поштовани,

На основу чл. 29. став 1. Закона о Заштитнику грађана
, у поступку по притужбама С. Ч. из Београда, М. Ђ. из Земуна, Д. Б. из Београда, Б. К. из Новог Сада и других, након што је утврдио да су отклоњени недостаци у раду Агенције за лиценцирање стечајних управника, Заштитник грађана Вас   
О б а в е ш т а в а

о

з а в р ш е т к у  п о с т у п к а

С. Ч. из Београда, М. Ђ. из Земуна, Д. Б. из Београда, Б. К. из Новог Сада и други притужиоци су поднели притужбу Заштитнику грађана  у којој су указали на недостатке у раду Агенције за лиценцирање стечајних управника у поступку преузимања запослених из Агенције за приватизацију у Агенцију за лиценцирање стечајних управника.   

У притужби је наведено да је Законом о изменама и допунама Закона о Агенцији за лиценцирање стечајних управника ("Сл. гласник РС", бр. 89/2015) предвиђено да даном ступања на снагу овог закона Агенција за лиценцирање стечајних управника преузима од Агенције за приватизацију сва права и обавезе, предмете, опрему, средства за рад и архиву, који су у функцији обављања послова утврђених овим законом, као и потребан број запослених. Притужиоци су навели да се преузимање запослених не одвија по законским прописима о преузимању, да Агенција за лиценцирање стечајних управника није доставила Агенцији за приватизацију Одлуку о преузимању потребног броја запослених и да запослени Агенције за приватизацију прелазе на рад у Агенцију за лиценцирање стечајних управника на тај начин што запослени у Агенцији за приватизацију потписују споразумни раскид уговора о раду на унапред припремљеним типским формуларима, да би затим засновали радни однос у Агенцији за лиценцирање стечајних управника. Истакнуто је и да није јасно на основу којих критеријума и мерила се спроводи одабир запослених који ће засновати нови радни однос у Агенцији за лиценцирање стечајних управника.

Заштитник грађана је, поступајући по поднетој притужби, утврдио недостатке у раду Агенције за лиценцирање стечајних управника који се огледају у томе што у поступку извршавања обавеза предвиђених Законом о изменама и допунама Закона о Агенцији за лиценцирање стечајних управника Агенција:

· Није преузела запослене из Агенције за приватизацију у Агенцију за лиценцирање стечајних управника као што је прописано у чл. 6. Закона о изменама и допунама Закона о Агенцији за лиценцирање стечајних управника, у поступку спроведеном складу са правним нормама којима је регулисано преузимање запослених, већ је тај поступак третирала као ново запошљавање тако што је засновала радни однос са лицима која су претходно споразумно раскинула радни однос са Агенцијом за приватизацију;

· Осим тога, приликом заснивања радног односа са новим запосленима, није утврдила критеријуме за избор лица са којима ће бити закључен уговор о раду, нити је омогућила свим запосленима у Центру за стечај Агенције за приватизацију да равноправно конкуришу за запослење у Агенцији за лиценцирање стечајних управника.

У складу са законским овлашћењима, Заштитник грађана је 15. 6. 2016. године Агенцији за лиценцирање стечајних управника упутио препоруку дел. бр. 22606 о томе како би уочене недостатке требало отклонити. Истовремено је препоручено да, у року од 60 дана од дана пријема препоруке, обавести овај орган о поступању по њој. 

Заштитник грађана је 3. 11. 2016. године примио изјашњење Агенције за лиценцирање стечајних управника о поступању по препоруци, којим је информисан да је Агенција поступила у складу са препоруком и обавила интервју са бившим запосленима у Центру за стечај Агенције за приватизацију који су изразили спремност да дођу на разговор у заказаном термину у циљу процене њихових радних способности, радног искуства и квалификација. Агенција је о наведеном доставила посебан извештај Заштитнику грађана са пратећом документацијом. На основу обављених интервјуа са притужиоцима М. Ђ. и Д. Б. оцењено је да исти нису задовољили захтеване услове за рад на радним местима у Агенцији за лиценцирање стечајних управника који су у складу са њиховим квалификацијама, а када је у питању И. С., Агенција је истакла како тренутно нема потребу за запошљавањем лица са његовим квалификацијама.
Како из примљених изјашњења произилази да је Агенција за лиценцирање стечајних управника у свему поступила у складу са препоруком, стекли су се услови да се рад по притужбама С. Ч. из Београда, М. Ђ. из Земуна, Д. Б. из Београда, Б. К. из Новог Сада и других оконча, о чему у складу са чл. 29. став 1. Закона о Заштитнику грађана обавештавамо наведени орган и подносиоце притужбе.  

С поштовањем,

	ГЕНЕРАЛНА СЕКРЕТАРКА

	

	Оља Јовичић

